Document ID: 31987R3187

*****
ΚΑΝΟΝΙΣΜΟΣ (ΕΟΚ) αριθ. 3187/87 ΤΗΣ ΕΠΙΤΡΟΠΗΣ
της 23ης Οκτωβρίου 1987
σχετικά με τις λεπτομέρειες εφαρμογής του άρθρου 5α του κανονισμού (ΕΟΚ) αριθ. 729/70
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 729/70 του Συμβουλίου της 21ης Απριλίου 1970 σχετικά με τη χρηματοδότηση της κοινής γεωργικής πολιτικής (1), όπως τροποποιήθηκε τελευταία από τον κανονισμό (ΕΟΚ) αριθ. 3183/87 (2), και ιδίως το άρθρο 5α,
Εκτιμώντας:
ότι το άρθρο 4 παράγραφος 2 τελευταίο εδάφιο του κανονισμού (ΕΟΚ) αριθ. 729/70 προβλέπει ότι οι πιστώσεις που προορίζονται για την κάλυψη των δαπανών που αναφέρονται στο άρθρο 1 παράγραφος 2 του ίδιου κανονισμού, χρησιμοποιούνται από τα κράτη μέλη με βάση τις ανάγκες των οργανισμών πληρωμής·
ότι το άρθρο 5α του κανονισμού (ΕΟΚ) αριθ. 729/70 προβλέπει τη δυνατότητα πλήρους ή μερικής ανάληψης των τόκων από την Κοινότητα, ώστε να ληφθούν, με τον τρόπο αυτό, υπόψη οι δυσκολίες που ενδεχομένως θα αντιμετωπίσουν ορισμένα κράτη μέλη στην εφαρμογή του νέου συστήματος·
ότι, μετά από εξέταση της υφιστάμενης κατάστασης στην Κοινότητα, κρίνεται σκόπιμο να περιορισθεί η ανάληψη, από τον κοινοτικό προϋπολογισμό, των χρηματοοικονομικών εξόδων σε τέσσερα κράτη μέλη·
ότι ενδείκνυται ο καθορισμός μαθηματικού τύπου για τον υπολογισμό του ετήσιου ύψους των τόκων, καθώς και η πρόβλεψη δυνατότητας για μηνιαία καταβολή των εν λόγω τόκων·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής του ΕΓΤΠΕ,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η ανάληψη των χρηματοοικονομικών εξόδων τα οποία συνεπάγεται για τα κράτη μέλη η εφαρμογή του συστήματος που προβλέπεται στο άρθρο 4 παράγραφος 2 τελευταίο εδάφιο του κανονισμού (ΕΟΚ) αριθ. 729/70, περιορίζεται, σε ετήσια βάση, στο 6,8 % των κεφαλαίων που χρησιμοποιήθηκαν από την Ελλάδα, την Ισπανία, την Ιρλανδία και την Πορτογαλία.
2. Η μέση διάρκεια ακινητοποίησης των κεφαλαίων που τα κράτη μέλη θέτουν στη διάθεση των οργανισμών πληρωμής, θεωρείται ότι ανέρχεται σε ενάμιση μήνα.
Άρθρο 2
1. Για τον καθορισμό του συνολικού ποσού των τόκων που πρέπει να αναλάβει η Κοινότητα στα πλαίσια ενός οικονομικού έτους, χρησιμοποιείται ο ακόλουθος μαθηματικός τύπος:
Μ x 1,5 x i
12
1.2 // Μ // = συνολική δαπάνη του οικονομικού έτους // 1,5 // = μέση διάρκεια ακινητοποίησης // i // = ετήσιο επιτόκιο (0,068).
2. Οι τόκοι μπορούν να υπολογισθούν σε μηνιαία βάση κατά τη διάρκεια οικονομικού έτους με τη βοήθεια συντελεστή 0,0085. Ωστόσο, το συνολικό επιλέξιμο ποσό στα πλαίσια οικονομικού έτους εξακολουθεί να παραμένει στο ύψος που καθορίζεται από τον μαθηματικό τύπο της παραγράφου 1.
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Οκτωβρίου 1987.

Labels: 2
15